"อุตตม"แจงมีเงินจ่าย5พัน3เดือน
สัปดาห์หน้าส่งคนลงพื้นที่ตรวจสอบรับเงิน 5 พันบาท รายคน
15 เม.ย. 2563

นายอุตตม สาวนายน รมว.คลัง เปิดเผยว่า พล.อ.ประยุทธ์ จันทร์โอชา นายกรัฐมนตรีและรมว.กลาโหม ได้มีคำสั่งแต่งตั้งคณะกรรมการกำกับดูแลด้านผู้ได้รับผลกระทบจากการแพร่ระบาดของโรคโควิด-19 โดยมีนายประสงค์ พูนธเนศ ปลัดกระทรวงการคลัง เป็นประธาน และปลัดกระทรวงอื่นที่เกี่ยวข้องอีก 9 กระทรวง นั้น คณะกรรมการชุดนี้ไม่ได้ดูเรื่องแจกเงินเยียว 5,000 บาทอย่างเดียว แต่จะดูเรื่องการแจกเงินทุกเรื่อง ทุกมาตรการเยียวยา
ในส่วนการแจกเงิน 5,000 บาท ก็ต้องนำเข้าหารือในคณะกรรมการชุดนี้เช่นกัน ส่วนที่นายกระบุว่ามีเงินจ่ายในมาตรการแค่เดือนเดียว เข้าใจว่าเป็นงบที่กันไว้จากปีงบประมาณ 2563 จำนวน 4.5 หมื่นล้านบาท แต่จะมีเงินเพิ่มจากการออก พ.ร.ก. กู้เงิน 1 ล้านล้านบาท ก็จะมีการใช้เงินในส่วนนี้ ซึ่งเป็นไปตามแผน ส่วนจะใช้เท่าไรอยู่ระหว่างการพิจารณา
นายอุตตม กล่าวว่า ขั้นตอนการเปิดให้ทบทวนสิทธิ์ เป็นไปตามที่ตกลงไว้คือวันที่ 20 เม.ย. ก็จะเปิดให้ผู้ลงทะเบียนและไม่ผ่านการพิจารณาทุกคนได้ เข้ามาลงข้อมูลทบทวนสิทธิ์ใน www.เราไม่ทิ้งกัน.com ซึ่งก็จะทำไปต่อเนื่อง ไม่จำเป็นต้องรอให้การตรวจคุณสมบัติครบกว่า 27 ล้านคนที่ลงทะเบียนทั้งหมด เป็นการทำต่อเนื่องไป ส่วนคนที่จะยื่นขอทบทวนก้สามารถยื่นเข้ามาได้เรื่อยๆ
"การทบทวนสิทธิ์ไม่ได้ใช่หมายความว่าจะได้ทุกคน ก็จะมีการดูว่าข้อมูลส่วนไหนที่ขาดหายไป เมื่อได้ข้อมูลก็จะทบทวนเป็นรายคนว่าสมควรจะได้รับเงินช่วยเหลือ 5,000 บาทหรือไม่" นายอุตตม กล่าว
นายอุตตม กล่าวว่า กรณีที่คนไม่เชื่อในระบบเอไอตรวจสอบคุณสมบัติผู้ที่ได้รับเงิน 5,000 บาท ปัญหาที่เกิดขึ้นไม่ได้เกี่ยวกับเอไอ เพราะคลังไม่ได้ใช้แต่เอไอในการคัดกรอง เอไอเป็นแค่ระบบคอมพิวเตอร์ซึ่งช่วยจัดการข้อมูลขนาดใหญ่ ไม่ใช่เอไอเป็นผู้ตัดสินใจว่าใครได้ไม่ได้ มีการทบทวน มีการดูแลข้อมูล มีเจ้าหน้าที่ เพียงแต่ข้อมูลมีจำนวนเยอะ ก็ใช้เอไอเข้ามาช่วยดูแลข้อมูลเท่านั้น แต่ไม่ได้ปล่อยให้ระบบเป็นผู้ตัดสินใจแน่นอน
นอกจากนี้ เมื่อเข้าสู่ระบบการทบทวนสิทธิ์ในวันที่ 20 เม.ย. นี้ ก็จะมีการส่งเจ้าหน้าที่ไปเก็บข้อมูลรายบุคคล โดยใช้เจ้าหน้าที่คลังจังหวัด ธนาคารออมสิน ธนาคารเพื่อการเกษตรและสหกรณ์การเกษตร (ธ.ก.ส.) และกระทรวงมหาดไทย จะเข้าไปดูข้อมูลเป็นรายบุคคล ซึ่งตอนนี้กำลังประชุมประสานงานกันอยู่ ทั้งปลัดกระทรวงการคลัง มหาดไทย กรมการปกครอง กำนันผู้ใหญ่บ้าน ทำให้เห็นว่าเป็นการใช้คนทำ ไม่ใช่เอไอเออย่างเดียว
“ตอนนี้กำลังเตรียมงานอยู่ เชื่อว่าอาทิตย์หน้าจะเริ่มทันที ส่วนยื่นมาแล้วจะผ่านหรือไม่ ก็ต้องดูอยู่ เจ้าหน้าที่จะเป็นผู้ตัดสินใจ เพราะตอนนี้เปิดให้ทุกคนที่ไม่ผ่าน มาให้ข้อมูลเพิ่ม ก็จะส่งไปดูเป็นรายคนเลย เบื้องต้นจะขอดูเฉาพคนที่มายื่นทบทวนก่อน ส่วนคนที่ได้ไปแล้วก็จะมีการตรวจสอบภายหลัง ที่ไม่เหมาะสม” นายอุตตม กล่าว
สำหรับมาตรการดูแลเกษตรกร กำลังทำงานกันอยู่ ถ้ามีความคืบหน้าจะแจ้งให้ทราบโดยเร็ว